0.1.

**Úvodná úvaha – O Duchu a daroch**

Gn 2-3: ...*Nato Boh povedal: "Urobme človeka na náš obraz a podľa našej podoby! Nech vládne nad rybami mora i nad vtáctvom neba i nad dobytkom a divou zverou a nad všetkými plazmi, čo sa plazia po zemi!"*

*...Vtedy Pán, Boh utvoril z hliny zeme človeka a vdýchol do jeho nozdier dych života. Tak sa stal človek živou bytosťou. ...A stvoril Boh človeka na svoj obraz, na Boží obraz ho stvoril, muža a ženu ich stvoril.*

*Pán, Boh, prikázal človekovi: "Zo všetkých stromov raja môžeš jesť. Zo stromu poznania dobra a zla však nejedz! Lebo v deň, keď by si z neho jedol, istotne zomrieš. A obaja, Adam i jeho žena, boli nahí a nehanbili sa jeden pred druhým.*

*Tu povedal had žene: "Nie, nezomriete, ale Boh vie, že v deň, keď budete z neho jesť, otvoria sa vám oči a vy budete ako Boh, budete poznať dobro a zlo."*

*A žena videla, že strom je na jedenie chutný, na pohľad krásny a na poznanie vábivý, nuž vzala z jeho ovocia a jedla, dala aj svojmu mužovi, čo bol s ňou, a on tiež jedol.*

*I otvorili sa obom oči a spoznali, že sú nahí. Zošili figové listy a urobili si zásterky.*

 A nastala katastrofa! Človek sa vzbúril proti Bohu a celé stvorenie, ktorému mal vládnuť, nakazil vzburou – stvorený svet sa vzbúril proti človeku. Človek nebol schopný napraviť zlo, ktoré spôsobil – koľkokrát to v živote skusujeme! – preto musel sám Boh vstúpiť do hry, aby zachránil svoje dielo – a najmä človeka. A On neprestajne túži po náprave, preto sám Pán Ježiš povedal: (Jn 5,17: *Ježiš im povedal: "Môj Otec pracuje doteraz, aj ja pracujem."*) – na spáse sveta a dokončuje dielo stvorenia a spásy darom Ducha Svätého – aj v tvojej i mojej duši!

Lk 24,49: *Hľa, ja na vás zošlem, čo môj Otec prisľúbil. Preto zostaňte v meste, kým nebudete vystrojení mocou z výsosti!"*

Ani si nevieme predstaviť akú ohromnú katastrofu a neporiadok vniesol hriech do stvorenia! Je treba obnoviť **Jednotu**! Znovu harmonizovať všetko božie dielo – a to sa dá jedine silou Ducha. Jn 6,63: *Duch oživuje, telo nič neosoží. Slová, ktoré som vám povedal, sú Duch a život.*

Potrebujeme slová Slova a silu Ducha! Rim 8,26: *Tak aj Duch prichádza na pomoc našej slabosti...* A tak nám sám Duch prichádza na pomoc. Sami ani nevieme ako a za čo sa máme modliť. Táto pomoc sa uskutočňuje – podľa biblickej tradície – v siedmych daroch Ducha Svätého.

Už starozákonní proroci sa o tieto dary modlili: napríklad Ž 143,10: *Nauč ma plniť tvoju vôľu, lebo ty si môj Boh; na správnu cestu nech ma vedie tvoj dobrý duch.*

Sám Pán Ježiš prisľúbil a počítal s účinkom týchto darov: Jn 7,39: *To povedal o Duchu, ktorého mali dostať tí, čo v neho uverili. Lebo ešte nebolo Ducha, pretože Ježiš ešte nebol oslávený.*

A po Turícach Duch naozaj pôsobil, ba dokonca sa daroval ďalej pôsobením apoštolov: Sk 8,15 – 17: *Oni (apoštoli) ta zašli a modlili sa za nich, aby dostali Ducha Svätého, lebo na nikoho z nich ešte nezostúpil; boli iba pokrstení v mene Pána Ježiša. Potom na nich vložili ruky a dostali Ducha Svätého.*

**KKC 1303 nám hovorí:** Preto birmovanie prináša vzrast a prehĺbenie krstnej milosti:
— prehlbuje naše zakorenenie v Božom synovstve: *dostali ste Ducha adoptívneho*

 *synovstva, v ktorom voláme: "Abba Otče!"* – Rim 8,15;
— pevnejšie nás zjednocuje s Kristom;
— zveľaďuje v nás **Dary Ducha** Svätého;
— zdokonaľuje naše spojenie s Cirkvou;
— dáva nám osobitnú silu Ducha Svätého, aby sme ako praví Kristovi svedkovia slovom i skutkom šírili a bránili vieru, aby sme odvážne vyznávali Kristovo meno a nikdy sa nehanbili za kríž: „Pripomeň si teda, že si dostal duchovný znak, ducha múdrosti a rozumu, ducha rady a sily, ducha poznania a nábožnosti a ducha svätej bázne, a chráň si, čo si dostal. Boh Otec ťa označil, Kristus Pán ťa posilnil a vložil ti do srdca Ducha ako závdavok.“

**KKC 1830:** Morálny život kresťanov posilňujú **Dary Ducha** Svätého. Sú to stále dispozície, ktoré robia človeka ochotným riadiť sa vnuknutiami Ducha Svätého.

Chcem k tomu doplniť, že nielen **ochotným**, ale aj **schopným**! Bez Ducha ani nevieme, čo máme poznať, nevieme, čo máme chcieť – a keby sme aj vedeli, nemáme sily to uskutočniť. Preto je Duch našim životom v Bohu. Bez neho nič! Ľudská duša, srdce i život ostávajú prázdne, lebo sa žije len na povrchu, na rovine emócií, pocitov a pôžitkov. Nič z toho neprenikne do hĺbky – a teda neuspokojí človeka. (Človek je tvor hlbinný!) Pravá radosť, ktorá napĺňa, je len z dobre vykonanej „povinnosti“...

Nie je možné, aby si mal jeden dar Ducha a druhý nie. Alebo máš Ducha, alebo nie. Sedem darov Ducha – sedem farieb dúhy = jasné biele svetlo!

Duch sa dáva celý a je len jeden a podstatná Jednota. Záleží len na tebe, ako sa napojíš, ako počúvaš, čo je pre teba dôležité a v čom sa cítiš volaný rásť... Potom sa dar Ducha prejaví silnejšie v jednej oblasti a menej v druhej... kdekoľvek registruješ v sebe, či vo svojom živote nejednotu (medzi slovami a skutkami, sľubmi a uskutočnením, medzi príbuznými a sebou, úlohami a časom, predstavami a pravdou, životom...) – je to znamenie, že si nepustil Ducha k dielu...

 Teraz na začiatku DC sa zamysli a spomínaj na mimoriadne momenty milosti, ktoré si už prežil. Každý z nás ich mal a dostal. Zo začiatku v čase obrátenia si ich viac uvedomujeme, potom akosi zapadajú do zabudnutia... Pripomeňme si ich – a prípadne aj zapíšme – na papier, nie do mobilu! Skúsme si urobiť obraz našej duše: v čom sa cítime silní a v čom sme slabí. Čo máme a o čo treba prosiť, čo oživiť.

Pre každého z nás platí Písmo: Ap (Zj) 2,4: ***Mám však proti tebe to, že si zanechal svoju prvotnú lásku.*** Prišli sme prosiť Ducha, aby ju v nás oživil a roznietil. Amen!